| Žvainių paminklas partizanams |
| --- |
| Paminklas Žemaičių apygardos partizanams |
| 

Žvainių paminklas partizanamsŽvainių paminklas partizanams

 |
| Koordinatės  | 

|  |
| --- |
| 56°02′41″š. pl. 21°33′29″r. ilg.﻿ / ﻿56.04461°š. pl. 21.557994°r. ilg.﻿ / 56.04461; 21.557994Koordinatės: 56°02′41″š. pl. 21°33′29″r. ilg.﻿ / ﻿56.04461°š. pl. 21.557994°r. ilg.﻿ / 56.04461; 21.557994 |

 |
| Vieta | Kretingos rajonas |
| Seniūnija | Imbarės seniūnija |
| Plotas | 0,02 ha |
| Naudotas | 1945–1952 m. |
| Registro Nr. | 39404 |

**Žvainių paminklas Žemaičių apygardos partizanams** (nacionalinio reikšmingumo registrinio objekto 39404 sudėtinė dalis) – paminklas Lietuvos partizanams šiaurės rytinėje Kretingos rajono savivaldybės teritorijos dalyje, Žvainiuose (Imbarės seniūnija), 1,9 km į pietvakarius nuo Salantų, 0,7 km į vakarus nuo kelio Salantai–Imbarė, Salanto kairiajame krante. 

Žemaičių apygardos Salantų apylinkės partizanų atminimo vieta
Memorialinė lenta 1952 m. žuvusiems partizanams atminti

Aprašymas
---------

Paminklas yra šalia Žemaičių apygardos partizanų laidojimo vietos, esančios Salanto slėnyje. Pastatytas į slėnį įsiterpiančio aukštumos kyšulio pietinėje papėdėje, į pietus nuo Salantų žydų holokausto vietos. 

Kalvos šlaito apačioje išmūryta memorialinė akmenų sienelė, pakopomis žemėjanti link slėnio. Jos centre pavaizduoti Gedimino stulpai ir įmūryta rombo pavidalo juodo akmens plokštė su iškaltu įrašu: „ŽUVUSIEMS UŽ LIETUVOS LAISVĘ 1940–1952". Į dešinę nuo jo, sienelės kampe stovi aukštas, gelžbetoninis monumentalus kryžius, kurio kryžmą vainikuoja metaliniai spinduliai.

Prie memorialinės sienelės pritvirtinta stačiakampė juodo akmens lentelė su įrašu: „ADOLFINA LUPEIKAITĖ / JUOZAS JOKŪBAUSKIS / Žuvę kovoje 1952 m. / Liūdi Sūnus AUGUSTINAS".

Teritorijos plotas – 0,02 ha.

1,15 km į rytus - šiaurės rytus yra Pesčių paminklas partizanams.

Istorija
--------

1944–1952 m. šalia Žvainių kaimo, Salanto slėnyje veikusio durpyno duobėse ir šalia žydų kapinių buvusių bulviarūsių duobėse Salantų stribai pamesdavo ir užkasinėjo Salantų valsčiaus (nuo 1950 m. – Salantų rajono) NKVD-MVD-MGB būstinėje nukankintus, valsčiaus ir rajono teritorijoje nukautus Žemaičių apygardos partizanus. Liudytojų teigimu, čia buvę pakasta apie 40–50 Lietuvos partizanų, jų ryšininkų ir rėmėjų. Apie 1978 m. kasant Salanto slėnio rytiniame pakraštyje melioracijos kanalą buvo rasta žmonių griaučių. Vieta netyrinėta.

1996 m. Lietuvos šaulių sąjungos Žemaitijos rinktinės iniciatyva pastatytas paminklas Laisvės kovotojams atminti (projekto autorius Edmundas Giedrimas). Paminklo šventinimo iškilmėse dalyvavo Telšių vyskupas Antanas Vaičius ir monsinjoras Alfonsas Svarinskas.

Nuo 2016 m. atminimo vieta patenka į nacionalinio reikšmingumo lygmens registrinio objekto – Salantų žydų senųjų kapinių bei žydų žudynių vietos ir kapų komplekso (unikalus kodas 39404) teritoriją.

Literatūra
----------

* Julius Kanarskas. Kretingiškiai kovose dėl Lietuvos valstybingumo. – Klaipėda: Eglė, 2016. – 223-224
* Danutė Krakauskienė. Atminimą įamžinti privalome mes. – Švyturys – 1998 m. gegužės 11 d.
* Antanas Martišius. Nauji Tuskulėnai Salantuose. – Tautininkų žinios – 1996 m. birželio 22 d.

Šaltiniai
---------

1. ↑  Danutė Dunauskaitė. Kančių įamžinimo vieta – Žvainių šlaitelis. – Švyturys – 1996 m. rugpjūčio 28 d.  
Danutė Krakauskienė. Įamžintas partizanų atminimas. – Tremtinys – 1998 m. rugpjūčio 30 d. – Nr. 33  
Paminklas Žemaitijos partizanams. – Lietuvos aidas – 1996 m. rugpjūčio 20 d.  
Genovaitė Paulikaitė. Žvainiuose įamžintas žuvusių partizanų atminimas. – Pajūrio naujienos – 1996 m. rugpjūčio 27 d. – Nr. 99. – P. 1-2

Nuorodos
--------

* „Salantų žydų senųjų kapinių bei žydų žudynių vietos ir kapų kompleksas". Lietuvos Respublikos kultūros vertybių registras. Nuoroda tikrinta 2017-02-18.
* Paminklinė kompozicija partizanams, žuvusiems už Lietuvos laisvę, atminti. – Kretingos krašto enciklopedija Archyvuota kopija 2018-02-18 iš Wayback Machine projekto.